JY LEES NOU Marida Fitzpatrick
Die boek, Iemand vir 'n scoop? (Tafelberg, R145) word beskryf as die eerste ware chick lit- verhaal in Afrikaans. Marida Fitzpatrick, skrywer en self 'n chick lit-verslaafde het met Phyllis Green gesels oor skryf, eet en lag.
Dis mos maar die meeste joernaliste se droom om 'n boek te skryf. Ek het die Jasmyn Liefde is vir Ewig-kompetisie van NB-uitgewers raakgesien. Toe spook dit by my. So 'n maand voor die sluitingsdatum het ek eers besluit ek wil inskryf. Maar toe was daar nog nie 'n woord op papier nie! Ek gaan vra toe verlof vir die maand en skryf toe van scratch af 'n storie vir die wedstryd. Dit het my die volle maand geneem om Eksklusief uit Eden te skryf. Ek was baie verras om die derde plek te wen. Dit het gelei tot my eerste volwaardige chick lit-verhaal.
Hoe skryf mens so 'n verhaal in een maand?
Ek sien dit as skryfwerk deur 'n vrou oor 'n vrou, maar humor is absoluut onontbeerlik in chick lit teenoor die tradisionele liefdesverhaal. Chick lit neem homself /haarself ook minder ernstig op. Romanse is nie so belangrik in chick lit nie - die loopbaanstorie of die ontwikkeling van die heldin is belangriker. Liefde is maar 'n sub-storielyn.
Min of meer, want ek het weer verlof gevat en die grootste gros geskryf. Ek skryf dan letterlik van die oggend tot die aand. Ek sit in my sweetpak voor my rekenaar en eet verskriklik. Ek sal rol as ek voltyds fiksie moes skryf! Ek beloon myself vir elke 1 000 woorde wat ek geskryf het, met iets lekkers om te eet. Ek skryf die hele eerste weergawe teen die spoed van wit lig - ek lees niks oor nie - en wanneer ek skryf "Die Einde" neem ek 'n blaaskans van 'n week. Daarna begin ek ernstig herskryf, eers op aanbeveling van my redakteur van hoe ek die storielyne en karakters effe moet aanpas en daarna herskryf ek vir myself om beter kreatief te skryf. Ek vind ook met my eerste weergawe is my humor gewoonlik heeltemal over the top, want dis rou humor. Met die herskryf temper ek dit. Dis beter om met te veel te begin, eerder as om geforseerd meer humor te probeer skep.